《咏史 苏武》
宋代·方一夔

中郎出玉门，簜节照绝域。使指未分明，奇祸谁能测。

剑钝割不深，一朝来海北。霜风入氍毹，冰雪冻服匿。

老羝石女儿，岁久无出息。遣来小居次，无何乳通国。

古人凛垂戒，男女及饮食。多少英雄人，此心灭不得。

万里十九年，费尽一生力。归来麒麟中，愁绝远山色。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。